Jan E. Jørgensen (V), 2014-05-27:
Tak for det.
Som nævnt er der tale om et beslutningsforslag fremsat af Socialistisk Folkeparti, der går ud på, at borgere under værgemål skal have ret til at stemme, og det skal være til de kommende valg til kommunalbestyrelser, regionsråd og Europa-Parlamentet.
Og som ministeren også var inde på, vil jeg godt begynde med at præcisere, at det jo altså ikke er alle personer under værgemål, der mister stemmeretten.
I dag er reglerne sådan, at det kun er personer, der er under værgemål, og som har fået frataget deres retlige handleevne, der ikke har stemmeret.
Personer, der sættes under andre former for værgemål, mister altså ikke stemmeretten.
Jeg vil bare godt lige kort opridse reglerne, som de er nu.
Mindreårige, altså børn under 18 år, er under værgemål.
Disse børn og unge er umyndige, og det betyder, at de ikke kan forpligte sig selv økonomisk ved at indgå aftaler af nogen art, og de kan heller ikke råde over deres formue.
De har altså ikke nogen retlig handleevne, og derfor har de heller ikke stemmeret.
Personen skal f.eks. have en sindssygdom, herunder regnes også svær demens, være psykisk udviklingshæmmet eller have en anden form for et alvorligt svækket psykisk helbred.
Den største gruppe, der kan få beskikket en værge, er personer, som lider af svær demens, altså fremskreden senilitet, og den næststørste gruppe udgøres af de psykisk udviklingshæmmede.
Den tredjestørste gruppe omfatter personer, som har fået en hjerneskade f.eks. efter en ulykke eller efter en hjerneblødning.
Og den fjerdestørste gruppe er personer, som lider af sindssygdomme som f.eks. skizofreni, paranoia og maniodepressiv psykose.
Ifølge værgemålsloven skal værgemålet afpasses efter den pågældendes behov og må ikke være mere omfattende end nødvendigt.
Værgemålet kan således begrænses til at angå økonomiske forhold, herunder bestemte aktiver eller anliggender, og det kan også begrænses til at angå personlige forhold, herunder bestemte personlige anliggender.
Personer, der er under det almindelige værgemål, er altså myndige og har stemmeret.
Der findes derudover en særlig type indgribende værgemål, hvor retten har vurderet, at personen skal have frataget den retlige handleevne og skal umyndiggøres.
Denne person har ikke stemmeret.
Det er altså kun personer under denne helt særlige type værgemål, der er umyndiggjorte og derfor ikke kan stemme, og det er det samme som, at unge mennesker under 18 år jo også er frataget den retlige handleevne og dermed er umyndige og altså heller ikke kan stemme.
Efter vores opfattelse kan man ligestille unge mennesker, der er umyndige, med voksne mennesker, der er gjort umyndige.
I begge tilfælde bør man ikke have valgret og dermed heller ikke stemmeret.
Der har jo gennem tiden, både i Danmark og i andre lande, været alle mulige mere eller mindre mystiske begrænsninger i, hvem der havde ret til at stemme, som formueforhold, køn og i Sydafrika eksempelvis også spørgsmålet om racetilhørsforhold.
Der er vi jo heldigvis ikke i Danmark, og det kommer vi heller aldrig nogen sinde.
Men det er slet ikke det, vi taler om her.
Det, vi taler om her, er personer, som altså på grund af svær sygdom ikke er i stand til at tage vare på eget liv og derfor heller ikke vil være i stand til at tage vare på en stemmeret.
Derfor kan Venstre ikke støtte SF's beslutningsforslag, men vil da se med interesse på, hvad der måtte komme fra regeringens side.
Man kan eventuelt gå ind og se på en mere afgrænset kreds af personer, der er under værgemål, altså om de kan få en udvidet adgang til stemmeret.